Sog‘liqni saqlash vazirligi “O‘rtasaroy”da karantinda saqlanayotgan fuqarolarning noroziligi aks etgan videoga izoh berdi

Ijtimoiy tarmoqlarda Toshkent viloyatining Yuqori Chirchiq tumanida joylashgan “O‘rtasaroy” karantin majmuasida saqlanayotgan shaxslarning noroziligi aks etgan video tarqaldi. Video muallifi “O‘rtasaroy” karantin majmuasida saqlanayotgan odamlar 17 kundan beri ushlab turilganini, belgilangan muddat yakuniga yetgan bo‘lsa-da, ruxsat berilmaganini aytadi. Sog‘liqni saqlash vazirining o‘rinbosari Ulug‘bek Sobirov mazkur holat yuzasidan izoh berdi, deb xabar qiladi “Kun.uz”.

 Kadr: Telegram
Video muallifi karantinda saqlanayotgan fuqarolarning savollariga hech kim javob bermayotganini ta’kidlaydi.
“Yigirmanchi (iyun) kuni keldik. Bugun 18 kun bo‘ldi. Kecha tushlikdan beri hech kim bizga ovqat bergani yo‘q. Bolalarimiz bilan och yotibmiz. Qachon bu yerdan ketamiz? Kimga uchrashsak bo‘ladi?”, — deydi videoda karantin darvozasini tepayotgani ko‘ringan ayollardan biri.
Ayni paytda ‘O‘rtasaroy’ karantin majmuasidaman. Ushbu majmua epidemiologik noxush hududlardan olib kelingan shaxslar saqlanayotgan O‘zbekistondagi eng yaxshi karantin hududlaridan biri. Bu yerdagilarga berilayotgan ovqatlar yaxshi, sifatli. Hammasi vaqtida berilyapti.
Pandemiya sharoitida yashayapmiz, epedimiya butun respublikaga tarqalib ketmasligi uchun xorijdan kelganlar yoki koronavirus infeksiyasini yuqtirganlikda gumonlanganlarni shu yerda saqlab turibmiz. Ularni vaqtida boshqalardan ajratib, diagnostika qilib, sog‘lomlashtirib chiqaryapmiz.
Kasallik tarqab ketmasligi uchun epidemiologik nuqtayi nazardan nima kerak bo‘lsa, hammasini qilyapmiz. Bitta xonada to‘rttadan odam saqlanayotgan bo‘lsa, ularning orasidan kimdadir kasallik chiqqan taqdirda u zudlik bilan boshqa joyga o‘tkazilmoqda. Tabiiyki, shu xonada yashagan qolgan uch kishining karantin muddati sal cho‘ziladi. Ulargayam kasallik yuqqan-yuqmaganiga ishonch hosil qilish uchun shunga majbur bo‘lyapmiz.
Ammo fuqarolarimiz shunga chiday olmayapti. Ularga karantin muddati cho‘zilayotgani yoqmayapti. Ayrimlar nega bizni boshqalardan ko‘proq ushlab turibsizlar, deb to‘polon qilishyapti. Ijtimoiy tarmoqlarda tarqalgan videoga mana shu narsa sabab bo‘lgan. Biroq videoda aytilganidek, ikki kundan beri och qolishgani, ovqat berilmayotgani yolg‘on. Bu yerda sharoitlar yaxshi, har bitta xonada konditsioner, televizor, yuvinish xonalari, ya’ni uydagi hamma sharoit bor.
Hozirgacha karantin muddati 14 kun edi, maxsus komissiyaning qarori bilan buyog‘iga 10 kunga tushirildi. Xudo xohlasa, jarayon sekin-sekin tezlashadi. To‘g‘ri, bu yerda saqlanayotganlarga ham oson tutmayman. Bir-ikki kun televizor ko‘rishar, keyin zerikishayotgani rost. Epedimiya sharoitida bundan ortiq nimayam qila olardik. Eng muhimi, qorinlari to‘q, salomatliklari ishonchli qo‘llarda. Davlat hammasini yetkazib bermoqda.
Ulug‘bek Sobirov, sog‘liqni saqlash vaziri o‘rinbosari
Avvalroq O‘zbekistonda koronavirusdan uy sharoitida davolanayotganlarga tibbiy yordam berish uchun mobil guruhlar tashkil etilishi, talabalar turar joylari karantinda saqlash joylariga aylantirilishi to‘g‘risida xabar berilgan edi.
 Surxondaryoda 1000 o‘rinli karantin zonasi qurilib bitkazildi (foto)
Eslatib o‘tamiz, mart oyida Toshkent viloyatining Yuqori Chirchiq tumani O‘rtasaroy hududidagi 16 gektar maydonda karantin zonasi barpo etilgan edi. 10 700 kishini qabul qilishga mo‘ljallangan karantin markazi aprel oyida foydalanishga topshirilgan edi. Bu yerga xorijdan O‘zbekistonga kirib kelgan fuqarolar 14 kunlik karantinga joylashtiriladi.